recursal/SuperWikiNEXT-32B huggingface dataset:
פירוש נוסף ערך זה עוסק בשדרן רדיו ומפיק מוזיקלי חרדי. אם התכוונתם לפרופסור למדעי המחשב בטכניון, ראו יוסי גיל (מדען מחשב).
אין תמונה חופשיתאין תמונה חופשית
**יוסי קדיש גיל** (נולד בג' בתשרי תשל"ז, 27 בספטמבר 1976) הוא שדרן רדיו ומפיק מוזיקלי ישראלי חרדי.

ביוגרפיה
--------

נולד בשכונת רמות בירושלים למשפחת קרישבסקי המשתייכת לחסידות בויאן. נולד כפג ואיבד את כושר הראייה בעקבות כשל באספקת החמצן לאינקובטור.

למד בתלמוד תורה "סנהדרין" של החינוך העצמאי, ובישיבת "נזר התורה" בירושלים כשהוא נעזר בספרייה המרכזית לעיוורים בנתניה.

כבר כילד התחבר למוזיקה יהודית - חסידית. השתתף במקהלת בית הספר והחל לנגן בפסנתר.

קריירה
------

בגיל 22, סיים את לימודיו בישיבות והחל לשדר ברדיו "קול הנשמה" תוכנית יומית בת שעתיים של מוזיקה חסידית, והיה מארח זמרים ויוצרים חסידיים, באחד הפעמים שידר עם מרדכי בן-דוד במשך שש שעות תוכנית על כל התקליטים שלו.

בהמשך החל להגיש תוכניות מוזיקה ברדיו ערוץ 7. בימי חול את התכנית "וגילו צדיקים", ביום שישי התכנית 'ניחוחות של שבת' ובמוצאי שבת התכנית 'מלווה מלכה'. בשנים 2002–2012 היה משדר את תוכנית הרדיו פסק זמן ברדיו קול חי, ומאז 2012 עד סוף שנת 2020 הגיש את תוכניתו ברדיו קול ברמה העונה לשם "בשירי זמרה". באחת הפעמים שידר עם אברהם פריד במשך שעתיים לכבוד הוצאת האלבום אוצר של יראת שמיים, ממאי 2021 הוא מגיש תוכנית "בגיל וזמר" ארבעה ימים בשבוע בקול פליי.

הוא מרצה ומנחה פאנלים עם זמרים במסגרות שונות, כגון במחנות נופש חרדיים או אירועים של חצרות חסידיות.

בשנת ה'תשע"ז הנחה באמפי פארק באלעד מופע של מוטי שטיינמץ, בהשתתפות של כ-15 אלף איש.

בשנת 2005 הפיק את האלבום "ועינינו תראינה" ונכללו בו 14 שירים בביצועם של מיטב הזמרים החסידיים.

דיסקוגרפיה
----------

### אלבומים

* **ועינינו תראינה** (2005)
* **הלל** (2006)
* **פרויקט בר מצווה** (2013)
* **שובה** (2014)

### אלבומים בהם השתתף

* **עתיקא קדישא** של יצחק מאיר (2011)

קישורים חיצוניים
----------------

* יוסי גיל באתר כיכר השבת
* בשירי זמרה ברדיו קול ברמה
* ירוחם שמואלביץ, האזינו: כך יוסי גיל עומד להיות מופתע אתר לדעת, ז' תשרי תשע"ו
* אשר מדינה, פרופיל: מי אתה יוסי גיל ? עיתון בקהילה, בפורום של בחדרי חרדים
* חנני בלייך, ‏"עיוורון זו לא חוויה אבל המוזיקה החסידית מילאה אותי", בעיתון מקור ראשון, 9 בספטמבר 2019
* סידיש 78 עם השדרן יוסי גיל שדר עיוור שעושה כל כך הרבה
* רואה שליחות במוזיקה חסידית אותנטית בשיחת השבוע מספר 843

הערות שוליים
------------

1. ↑  שמעון מירוני, יוסי גיל: "לא סולח למנחם טוקר", באתר בחדרי חרדים, 9.9.2018
2. ↑  יוסי גיל מצטרף לרדיו "קול ברמה", באתר כיכר השבת, 2.4.2012
3. ↑  אברהם פריד בראיון מיוחד עם יוסי גיל ברדיו "קול ברמה" באתר יוטיוב
4. ↑  כ-15 אלף איש השתתפו בהפנינג הקיץ באלעד • תיעוד אווירי אתר כל זמן, 17.8.2017

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 8c5b5d04-3ab3-4251-ba94-1b87f130d9dc

 |
פירוש נוסף ערך זה עוסק בפרופסור למשפטים צילי דגן. אם התכוונתם לזמרת, ראו צילה דגן.
אין תמונה חופשיתאין תמונה חופשית
**צילי דגן** (נולדה ב-1963) היא פרופסור מן המניין למשפטים באוניברסיטת בר-אילן, מתמחה בדיני מיסים ובמיסוי בינלאומי.

ביוגרפיה
--------

דגן סיימה תואר במשפטים באוניברסיטת תל אביב בשנת 1988, ותואר שני באוניברסיטת ניו יורק בשנת 1993. את עבודת הדוקטורט הגישה באוניבריסיטת תל אביב בשנת 1999. נושא העבודה: שיקולים אסטרטגיים במיסוי בינלאומי. בשנים 1993 עד 1997 לימדה בבית הספר למשפטים ע"ש שטריקס של המסלול האקדמי המכללה למינהל. ובשנת 1998 הצטרפה לסגל הפקולטה למשפטים באוניברסיטת בר-אילן. דגן הועלתה לדרגת מרצה בכיר בשנת 2006 ולדרגת פרופסור חבר בשנת 2010. בשנת 2020 הועלתה לדרגת פרופסור מן המניין. במהלך השנים שימשה מרצה אורחת בבית הספר למשפטים של אוניברסיטת קולומביה, אוניברסיטת מערב אונטריו ואוניברסיטת מישיגן.

פרופסור דגן חוקרת ומלמדת בתחום דיני המיסים, מדיניות מס ומיסוי בינלאומי. היא לימדה מדיניות מיסוי בינלאומי באוניברסיטת מישיגן ובאוניברסיטת ווסטרן-אונטריו והייתה עמיתת מחקר במכון ללימודים מתקדמים ובאוניברסיטת קולומביה. ספרה **מיסוי בינלאומי** ראה אור בהוצאת רמות של אוניברסיטת תל אביב בשנת 2004, והמהדורה האנגלית שלו International Tax Policy: Between Competition and Cooperation התפרסמה בהוצאת קיימברידג' בשנת 2018.

לצד מחקר והוראה באקדמיה, שימשה כחברה במספר ועדות איתור ממשלתיות כגון הוועדה לאיתור מנהל רשות המיסים בשנים 2011 ו-2018.

פרסים והוקרה
------------

* פרס חשין לחוקר הבכיר במשפט לשנת תשפ"א, 2021.
* פרס הרקטור למצוינות במחקר, בר-אילן 2018.
* פרס קרן הקיבוץ לפרסום הטוב ביותר (עם אביטל מרגלית), 2014.
* פרס המורה המצטיין, אוניבריסטת מערב אונטריו, 2009.
* פרס המורה מצטיין, אוניברסיטת בר-אילן 2014.

דגן נשואה לפרופסר חנוך דגן ולהם שלושה ילדים.

קישורים חיצוניים
----------------

* צילי דגן, באתר של אוניברסיטת בר-אילן
**ארין אייזק דניאלס** הידועה בשם הבמה **מנורמה** (באנגלית: **Manorama** ה-16 באוגוסט 1926– 15 בפברואר 2008) הייתה שחקנית אופי הודית בבוליווד, עם קריירה של למעלה מ-60 שנה. היא ידועה בעיקר בזכות תפקידה הקומי כדודה הרודנית ב"סיטה וגיטה" (1972) ובסרטים נוספים. היא החלה את הקריירה שלה כילדה שחקנית בגיל 10, בשנת 1936 תחת השם "**בייבי איריס"**. לאחר מכן, היא עשתה את הופעת הבכורה שלה כשחקנית בוגרת ב-1941. הסרט האחרון בו הופיעה היה ב-2005 בסרט "Water"(אנ'). במהלך הקריירה שלה היא שיחקה בלמעלה מ-160 סרטים.

ביוגרפיה
--------

נולדה כארין יצחק דניאלס**,** בלאהור שהייתה אז חלק מהודו וכיום בפאקיסטן. היא נולדה למשפחה אנגלו-הודית. אמה הייתה אירית ואביה היה נוצרי הודי, שהיה פרופסור בקולג' להנדסה.

בילדותה היא למדה להיות זמרת ורקדנית קלאסית, ונהגה לבצע מופעי במה עבור הצלב האדום בלאהור. בגיל תשע היא נצפתה על ידי המבאי והמפיק רופ ק. שורי בהופעה בבית הספר בלאהור.

הסרט הראשון בו שיחקה בתפקיד ראשי היה "חזנצ'י" ב-1941 (אנ'), שם החלה לעבוד תחת שם הבמה "מנורמה" שניתן לה על ידי שורי. סרט זה הפך אותה לשחקנית מצליחה מאוד עם שכר גבוה. לאחר חלוקת הודו היא עברה למומבאי. השחקן צ'נדרה מוהן (אנ') המליץ עליה למפיקים. היא שיחקה בסרט הפנג'בי "Lachchi" שהפך ללהיט ענק. לאחר מכן היא שובצה לתפקידי אופי ובהמשך לתפקידי נבלית או קומיקאית. הסרט ההינדי האחרון שלה היה "האדסה" של אכבר חאן (1983).

היא עברה לשחק בסדרות טלוויזיה ועברה לגור בדלהי למשך חמש שנים, שם עבדה בסדרה "Dustak" בה שיחק גם שאה-רוח' ח'אן. בסביבות 2001, היא עבדה עם Balaji Telefilms עבורם הופיעה בסדרות "Kashti" ו- "Kondali". היא גם שיחקה תפקיד של סבתא בסדרה "Kutumb".

התפקיד האחרון שלה היה ב-2005 בסרט "מים*"* של הבמאית דיפה מהטה שם היא הפנטה את מבקרי הוליווד עם הופעתה. לדברי הבמאית, היא הייתה הבחירה הראשונה לגלם את מדהומטי בסרט. הפקת הסרט התחילה בוארנאסי,אך לאחר בעיות מול השלטונות צילומי הסרט עברו לסרי לנקה. כל צוות השחקנים הוחלף חוץ מנורמה.

חיים אישיים
-----------

היא הייתה נשואה לרג'אן הקסר, גם הוא שחקן ולאחר חלוקת הודו ב-1947, עברו בני הזוג לבומביי, שם הפך רג'אן למפיק, בזמן שמנורמה הקימה מחדש את קריירת המשחק שלה.

מנורמה סבלה משבץ מוחי בשנת 2007, למרות שהחלימה ממנו, היא סבלה משיבוש בדיבור וסיבוכים אחרים. היא מתה ב-15 בפברואר 2008 בצ'רקופ, מומבאי. היא הותירה אחריה בת ריטה הקסר. ריטה שיחקה כגיבורה הראשית בסרט "Suraj aur Chanda", אבל מאוחר יותר נישאה למהנדס והתיישבה במפרץ.

קישורים חיצוניים
----------------

* מנורמה, במסד הנתונים הקולנועיים IMDb (באנגלית)
* מנורמה, באתר AllMovie (באנגלית)
* מנורמה, במסד הנתונים הקולנועיים KinoPoisk (ברוסית)

הערות שוליים
------------

1. 1 2  Actress Manorama was bitter about Bollywood shunning her: Deepa Mehta | Bollywood.com News, web.archive.org, ‏2017-10-20
2. 1 2  Yesteryears' actress Manorama dead, web.archive.org, ‏2010-12-29
**ספינונה איטלקי** (איטלקית: Spinone Italiano) הוא גזע של כלב ממוצא איטלקי שמשמש לרוב ככלב ציד. הוא קרוב לגזע פוינטר גרמני קצר שיער.

רקע
---

קיימות עדויות על קיומו מאז 1600–1700 באותה תקופה היה נקרא **גריפוני**, כשם שנהגו לקרוא לכל כלבי הציד באותה תקופה באיטליה.
נחשב ככלב אינטליגנטי וחזק. הכלב בעל התנהגות נוחה, דבר שתורם להיותו הן בשימוש סיעודי הן סתם ככלב משפחתי.

הופעה ומבנה כללי
----------------

כלב בעל מבנה גוף ושרירים חזק ויציב, המאפשרים לו גם להיות מהכלבים בעלי יכולת השחייה היותר משובחת. עקב צבעיו, שילוב של חום על גוונו ולבן, מוחלף לעיתים עם ה-ווירהרד פוינטר גרמני (German Wirehaired Pointer) על ידי אנשים שאינם מומחים. הראש המוארך ועצם העורף המובלטת הם מאפייניו הייחודיים. בעל מבט שרבים אומרים כי הוא אנושי ונבון. בעל זנב קצוץ (140-200 מ"מ מבסיס הזנב).

גובה:

* זכר: 60-70 ס"מ
* נקבה: 59-65 ס"מ

משקלו פרופורציונלי לצורה ולמבנה:

* זכר: 34-39 ק"ג
* נקבה: 29-34 ק"ג

מזג
---

הספינונה הוא כלב חם וידידותי הן לאנשים והן לכלבים אחרים. אופיו הסבלני במיוחד הופך אותו לאחד מגזעי הכלבים שעליהם נאמר "לכל המשפחה" ו"לכל משפחה". נחשב לכלב נאמן במיוחד לאלו שהוא מכיר וחברי לאלו שהוא מכיר פחות. הספינונה איננו כלב תוקפני ואגרסיבי ואינו מתאים לשמש ככלב שמירה. הספינונה נחשב לכלב סקרן, קל לאימון ורגיש מאוד, ולכן מתאים לעבוד עם ילדים ועם אנשים סעודיים. הכלב דינמי ואקטיבי אך אינו נוטש את בעליו בזמן הריצה ונעלם במרדפי שווא.

הכלב נוטה להזיל כמויות גדולות של ריר.

בריאות ואורך חיים
-----------------

כמו כל הכלבים הגזעיים גם הספינונה נוטה לסבול מבעיות רפואיות, אך בעזרת טיפול מסור ובעיקר הרבעה והכלאה מבוקרת ניתן לשמור על בריאותו.

ב-2004 הקנל קלב באנגליה לאחר מחקר מעמיק העריך את אורך חייו של הספינונה ב-8.7 שנים.

קישורים חיצוניים
----------------

ויקישיתוף מדיה וקבצים בנושא **ספינונה איטלקי** בוויקישיתוף
* Italian Griffon breed description at the Italian federation (ENCI).
* The American Kennel Club official site
* The Italian Spinone Club of Great Britain
* The Spinone Club of America
* Unofficial Fan Club of Spinone Italiano
* Descrizione razza dal sito dell'ENCI
* Sito ufficiale del C.I.S.P.
* 
*

הערות שוליים
------------

1. ↑  eyes described as "human like
**אלכס קויאדו גוטיירס** (בספרדית: **Álex Collado Gutiérrez**; נולד ב-22 באפריל 1999 בסבאדל שבספרד) הוא כדורגלן ספרדי המשחק בעמדת קשר הכנף בקבוצת אל-אוח'דוד מליגת העל הסעודית, בהשאלה מריאל בטיס.

קריירת מועדונים
---------------

קויאדו שיחק במחלקות הנוער של מרקנתיל ואספניול, ובשנת 2009 הצטרף למחלקת הנוער של ברצלונה. בשנת 2018 החל לשחק בברצלונה ב', קבוצת המילואים של המועדון, תחילה בליגה הספרדית השנייה, ובהמשך בליגה הספרדית השלישית.

ב-4 במאי 2019 ערך קויאדו את הופעת הבכורה שלו בקבוצה הראשונה של ברצלונה, בהפסד 2-0 לסלטה ויגו במסגרת המחזור ה-36 בלה ליגה לעונת 2018/2019. בסך הכל ערך שתי הופעות ליגה במדי הקבוצה הראשונה.

ב-7 בינואר 2022 הושאל קויאדו עד לתום עונת 2021/2022 לגרנדה מלה ליגה. ב-8 בינואר ערך את הופעת הבכורה שלו במועדון, בתיקו 1-1 נגד ברצלונה במסגרת המחזור ה-20 בליגה. ב-17 באפריל הבקיע את שער הבכורה שלו במועדון, בהפסד 4-1 ללבאנטה במסגרת המחזור ה-32 בליגה. בסך הכל ערך 17 הופעות ליגה במדי המועדון במהלך תקופת ההשאלה, בהן הבקיע שני שערים.

ב-15 באוגוסט 2022 הושאל קויאדו למשך עונת 2022/2023 לאלצ'ה מלה ליגה. ב-22 באוגוסט ערך את הופעת הבכורה שלו במועדון, בתיקו 1-1 נגד אלמריה במסגרת המחזור השני בליגה. במשחק זה הבקיע את שערו היחיד במדי המועדון, בסך הכל ערך 15 הופעות ליגה במדי המועדון.

ב-27 ביולי 2023 חתם קויאדו על חוזה לשש שנים בריאל בטיס מלה ליגה. ב-31 ביולי הושאל לאל-אוח'דוד מליגת העל הסעודית למשך עונת 2023/2024. ב-14 באוגוסט ערך את הופעת הבכורה שלו במועדון, בתיקו 1-1 נגד א-שבאב במסגרת המחזור הראשון בליגה.

תארים
-----

ברצלונה
* אליפות ספרד (1): 2018/2019
* ליגת האלופות לנוער (1): 2017/2018

קישורים חיצוניים
----------------

ויקישיתוף מדיה וקבצים בנושא **אלכס קויאדו** בוויקישיתוף
* אלכס קויאדו, ברשת החברתית אקס (טוויטר)
* אלכס קויאדו, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Collado, un futbolista de pies a cabeza באתר מונדו דפורטיבו, 15 בנובמבר 2012 (בספרדית)
2. ↑  El centrocampista Álex Collado se incorpora al Granada CF באתר הרשמי של גרנדה, 7 בינואר 2022 (בספרדית)
3. ↑  Álex Collado, refuerzo del Elche C.F. באתר הרשמי של אלצ'ה, 15 באוגוסט 2022 (בספרדית)
4. ↑  Álex Collado, nuevo jugador del Betis hasta 2029 באתר מארקה, 27 ביולי 2023 (בספרדית)
5. ↑  Alex Collado jugará la próxima temporada en el Al-Okhdood FC saudí באתר הרשמי של ריאל בטיס, 31 ביולי 2023 (בספרדית)
הרב חיים אורי פריינד מפקח על הכנת התנור עבור אפיית מצות לחג הפסח
הרב **חיים אורי פריינד** (נולד בה' בטבת תרצ"ז, 19 בדצמבר 1936) הוא ראש ישיבה ודיין חרדי-ירושלמי. מכהן כראש ישיבת רמ"א, ראש ישיבת תולדות אהרן, ראש ישיבת אש התורה וחבר בד"צ העדה החרדית. הקים את קהילת קהל חסידי ירושלים.

ביוגרפיה
--------

נולד בירושלים לרבי יעקב מנחם ושרה. למד בישיבת עץ חיים אצל הרב מרדכי דוד לוין והרב שמואל גדליה ניימן, ובהמשך אצל הרב איסר זלמן מלצר והרב אהרן קוטלר. נישא להדסה בת הרב אברהם רוט (ראטה), יושב ראש ועד הכשרות של העדה החרדית. לאחר נישואיו התקרב לרב מבריסק, אליו היה חמיו מקורב. 

בשנות ה-70 של המאה ה-20 מונה לראש ישיבת 'לפלגות ראובן' שהקים גיסו הרב מרדכי הערש שיינברגר יחד עם הרב ישעיה צוובנר יושב ראש הנהלת העדה החרדית. לאחר שהרב בנימין רבינוביץ מונה לדיין בעדה החרדית, מונה לראש ישיבת תולדות אהרן במקומו. לצד תפקידו זה החל לכהן בראשות ישיבת אש התורה, וכן בראשות ישיבת "נחלת אברהם" שהוקמה לזכרו של חמיו. לאחר הקמת ישיבת רמ"א, מונה לראש הישיבה.

בבחרותו היה בחבורת הבחורים של רבי יוחנן פרלוב, האדמו"ר מקרלין. לאחר פטירתו נשאר בקבוצת הצעירים (ה"יונגע"), והיה מראשי המכתירים של האדמו"ר מקרלין סטולין הנוכחי. 

בשנת תשמ"ה, כשמוסדות חסידות קרלין החלו ליטול תקציבים ממשלתיים, פרש יחד עם משפחתו וקבוצת אברכים מחסידות קרלין סטולין, והקימו מניין בכולל תרביצ"א של חסידות דושינסקי. בהמשך הצטרף אליהם הרב יוסף ציינווירט ופורשים נוספים, והם הקימו את חבורת קהל חסידי ירושלים. בהמשך, פעל הרב פריינד למנות את הרב אברהם חנון למנהיג הקהילה ולאדמו"רה.

התאלמן בשנת תשס"ד. בשנת תשס"ו נישא בשנית לזיסל לאה, בתו של הרב יהושע סגל דייטש.

משפחה
-----

סבו, הרב שאול יצחק היה חתנו של רבי אריה מרדכי רבינוביץ בנו של הרבי מפוריסוב. אביו של סבו, הרב אלכסנדר סנדר, כיהן כרבה של ניר-בכטה בגליציה, ובהוראת רבו רבי חיים מצאנז, עלה לארץ ישראל. אמו היא בתו של הרב דוד אריה בריזל משכונת בתי ראנד.

אחיו היו הרב סנדר פריינד, הרב נטע פריינד, ר"מ בישיבת עץ חיים ובישיבת דושינסקיא. גיסיו הם הרב פישל גרובר, הרב מרדכי צבי שיינברגר מקים מוסדות "לפלגות ראובן", הרב שמעון אליהו קרישבסקי מראשי נטורי קרתא בירושלים והרב דוד הורביץ.

בנו הרב יוחנן מכהן כמו"ץ מטעם העדה החרדית ומראשי כולל תפארת יונה. בנו הרב משה מכהן כמשיב בישיבת טשיבין. חתנו הרב יצחק זאב אטיק, בנו של הרב מנדל אטיק כיהן כר"מ בישיבת ארץ צבי.

חתנו הרב דוד הרשלר הוא דרשן בירושלים וראש ישיבה.

קישורים חיצוניים
----------------

ויקישיתוף מדיה וקבצים בנושא **חיים אורי פריינד** בוויקישיתוף
* נפל דבר ב'עדה החרדית', באתר כיכר השבת, 11 ביוני 2009

הערות שוליים
------------

1. ↑  אלמנת הרב אלתר אליהו רובינשטיין
2. ↑  ר"מ ארץ צבי הגאון רבי יצחק זאב אטיק זצ"ל, בחדרי חרדים.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007501315305171
* VIAF: 315206334
* WorldCat (עם VIAF): 315206334

 |
מרק אספרגוס צונן עם קרם פרש ופלפל שחור בצבע ורוד
 אספרגוס הוא מרכיב עיקרי במרק שמנת אספרגוס.
**מרק קרם אספרגוס** (באנגלית: **Cream of asparagus soup**) הוא מרק שמכינים אותו עם אספרגוס, ציר ירקות וחלב או שמנת כמרכיבים עיקריים.

מאפיינים

קיימות וריאציות של מרכיבים, כל מטבח מאמץ את התוספות המקומיות שלו כשהבסיסי הוא אספרגוס. ניתן להגיש מרק קרם אספרגוס חם או קר וניתן לסיים את המרק בקישוטים שונים כגון עירית, קרם פרש ושמנת חמוצה.

מרכיבים ושיטות הכנה
-------------------

אספרגוס, ציר עוף קל או ציר ירקות וחלב או שמנת הם המרכיבים העיקריים. האספרגוס המבושל יכול להיות מחית או עיסה בהכנתו ומתכונים מסוימים עשויים לשלב גם צורות מרוסקות ומוצקות של אספרגוס, כגון קצוות אספרגוס מבושל. ניתן לסנן גרסאות טחונות דרך מסננת כדי להוציא פיסות אספרגוס מוצק. השימוש בחתיכות עבות של אספרגוס יכול להגביר את הטעם של גרסאות מרוסקות של מרק שמנת אספרגוס וכך גם השימוש באספרגוס טרי בזמן שהוא בעונה (באביב). 

ניתן לעבות את המרק באמצעות רביכה, וגרסאות מסוימות עשויות להשמיט חלב ולהשתמש בציראחר, יחד עם רביכה נוספת כדי לעבות את המרק. ניתן להגיש אותו מעוטר בקצוות אספרגוס מבושל, קרוטונים, שמנת חמוצה, קרם פרש, עשבי תיבול כגון עירית, פטרוזיליה וטרגון, וץבלינים אחרים. גרסאות קרות עשויות להכיל שמנת מעורבבת לתוך המרק לפני ההגשה, או עשויות להיות בתוספת שמנת חמוצה. 

מרכיבים נוספים בהכנתו עשויים לכלול שיטה של חצי חצי, שמנת, אבקת חלב, בצל, שום, מיץ לימון, סלרי, מלח, פלפל שחור, כרישה ועשבי תיבול כגון בזיליקום ופטרוזיליה. גבינה עשויה להוסיף טעם וסמיכות למרק בגרסאות שמשמיטות שמנת או חלב. לפעמים מוסיפים אורז.

* Creamy asparagus soup with asparagus tipsמרק אספרגוס קרמי עם שבבי אספרגוס

ראו גם
------

* רשימת מרקי שמנת
* רשימת מרקים
* רשימת מרקי ירקות
* מרק ירקות

הערות שוליים
------------

קישורים חיצוניים
----------------

1. ↑  *"Cream" of Asparagus Soup*, בפברואר 2006, אורכב מ-המקור ב-24 באוקטובר 2014, נבדק ב-25 בספטמבר 2014 `{{citation}}`:  (עזרה)
אמנון גופר
**אמנון גופר** (נולד ב-30 בדצמבר 1952) הוא טייל, מורה דרך, וחוקר התרבות הגלילית.

ביוגרפיה
--------

גופר, תושב כפר ורדים, בוגר החוג להיסטוריה באוניברסיטת תל אביב, שירת בצה"ל 22 שנים, והשתחרר בדרגת סגן-אלוף. עם סיום שירותו יצא לשליחות בדרום אמריקה. לאחר שובו לישראל ניהל תחנת רדיו אזורית, ולאחר מכן החל להדריך טיולים. במקביל לעיסוקו זה, כתב שני ספרי טיולים "סודות גליליים" ו"חמש דקות מהצימר" בהוצאת עם עובד. גופר מגיש את תוכנית הרדיו "זמן גלילי" ברדיו צפון ופינות רדיו המתמחות בהוויה הגלילית ברדיו צפון וברשת ב', כותב טורים וכתבות שפורסמו ב"מסע אחר", ב"טבע הדברים" וב-ynet, וכן הגיש את פינת הטיול לשבת של רשת HOT בצפון.

ספריו
-----

* "סודות גליליים" – הוצאת עם עובד 2007.
* "חמש דקות מהצימר" - הוצאת עם עובד 2012

ברדיו
-----

* "זמן גלילי" – רדיו צפון
* "האנציקלופדיה של הגליל" – רדיו צפון
* "המלצה לטיול" – אצל אבי אתגר - רשת ב'

בטלוויזיה
---------

* ערוץ הטיולים – "בעקבות הזית בגליל"
* ערוץ הטיולים - "בעקבות צדיקים בגליל"
* ערוץ 2 - "כאן בישראל" - טיולים בגליל
* "טיול השבת עם אמנון גופר" – הוט צפון
* "מלון אמירי הגליל" – ערוץ החיים הטובים
* "הבית בגליל" – ערוץ החיים הטובים

קישורים חיצוניים
----------------

* אתר הבית של אמנון גופר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302043905171
* BnF: cb16171071c (data)
* ISNI: 0000 0001 0800 9737
* LCCN: n2008002221
* VIAF: 63474122
* WorldCat: lccn-n2008002221

 |
**קפוצין שחור-פס** (שם מדעי: *Sapajus libidinosus*),הוא מין קוף מסוג קפוצ'ין כהה שחי בערבות הסראדו בברזיל, אמריקה הדרומית. בעבר הוא נחשב לתת-מין של קפוצ'ין מצויץ (Sapajus apella) או של קפוצין אזרה (Sapajus libidinosus paraguayanus).

הקפוצינים בעלי פרווה זהובה עם כפות, זנב וציצת ראש שחורים-חומים עם עור ורוד. הם בעלי ידיים חזקות והם יודעים להשתמש בכלים. אורך הקפוצין 34-44 ס"מ.

המזון המועדף עליהם הוא פרי של דקל ברזילאי אותו הם מכינים בצורה מיוחדת: הם בודקים ליד העץ אילו אגוזים בשלים, כורתים אותם מהעץ, חושפים בשיניהם את הקליפה ומחכים שבוע. כעבור שבוע האגוז נהיה רך יותר והם לוקחים אותו לאזור זרוע באבני גיר. מעל אבנים אלה הם מניפים אבנים חזקות יותר שמגיעות ממקום גבוה יותר ביער. הם מטיחים אותה נגד האגוז עד שהוא מתפצח. אך צריכים שנים רבות של למידה עד להתקדמות. זה למעשה מבין הפרימטים הבודדים חוץ מהשימפנזה המשתמשים דרך קבע בכלים.

הקפוצינים חיים ביער ושם מוצאים מסתור מעופות דורסים היכולים להפתיע אותם בשטח הפתוח. הם מגיעים לאזור זה רק לבקר את עצי הדקל.

### תת-מינים

יש לו 4 תת-מינים

* Sapajus libidinosus libidinosus
* Sapajus libidinosus pallidus
* Sapajus libidinosus paraguayanus
* Sapajus libidinosus juruanus

קישורים חיצוניים
----------------

ויקישיתוף מדיה וקבצים בנושא **קפוצ'ין שחור-פס** בוויקישיתוף
* קפוצ'ין שחור-פס, באתר ITIS (באנגלית)
* קפוצ'ין שחור-פס, באתר Animal Diversity Web (באנגלית)
* קפוצ'ין שחור-פס, באתר GBIF (באנגלית)
**אפרים (פרויקה) ביגון** (15 ביולי 1932 - 13 ביוני 2007) היה איש מערכת הביטחון ומייסד חברת "ביפר".

ביוגרפיה
--------

ביגון גדל בתל אביב ובשנות ילדותו החל לעסוק בתחום האלקטרוניקה. בהיותו תלמיד בית הספר היסודי "לדוגמה" הקים תחנת רדיו חובבים. כנער פרסם מאמרים טכניים בנושאי רדיו בכתב העת "טכניקה ומדע לנוער"

בשירותו הצבאי שירת בחיל הקשר ולאחר שחרורו נשלח על ידי איסר הראל להשתלם בטכנולוגיות מודרניות בארצות הברית.

עם שובו לישראל, בשנת 1954, שירת במחלקה הטכנית של שירות הביטחון הכללי. בשנת 1957 יצא ללימודי הנדסה באנגליה ובשנים 1960–1970 עמד בראש המחלקה הטכנית בשב"כ. בשנת 1966 זכה בפרס ביטחון ישראל.

בשנת 1970 נשלח כנציג הלשכה לקשרי מדע ושימש קונסול לענייני מדע בניו יורק. שימש בתפקיד זה עד 1977 ולאחר שובו ארצה פרש משירות הביטחון. לאחר מכן ייסד את חברת "ביפר" ובשנת 2004 הוא נבחר ליו"ר הראשון של "קרן עמוס לחקר המודיעין והחלל".

ביגון היה חובב רדיו בעל אות קריאה 4X4AF.

קישורים חיצוניים
----------------

* אורי דרומי, הגאון הטכני של השב"כ, באתר הארץ, 26 ביוני 2007

הערות שוליים
------------

1. ↑  סיון טולדו, חובבות רדיו בתקופת קום המדינה: כתב העת טכניקה ומדע לנוער.
**ברונסקי ביט** (באנגלית: **Bronski Beat**) הייתה שלישיית סינת'-פופ בריטית שזכתה להצלחה באמצע שנות השמונים, במיוחד עם הלהיט משנת 1984, ‏Smalltown Boy. בשיא הצלחתה, כללה הלהקה את הזמר ג'ימי סאמרוויל ונגני הקלידים, סטיב ברונסקי ולארי סטיינבאכק. שלושתם, הומוסקסואלים מוצהרים ושיריהם אף עסקו בנטייתם המינית ונושאים שהם בלב מאבקי הקהילה הגאה.

היסטוריה
--------

ברונסקי ביט הוקמה ב-1983 על ידי ג'ימי סאמרוויל, לארי סטיינבאכק (Larry Steinbachek) וסטיב ברונסקי (Steve Bronski) אשר גם נושא את שם הלהקה. הלהקה הוחתמה ב-1984 בחברת התקליטים לונדון רקורדס וזאת לאחר מספר מצומצם של הופעות. 

הסינגל הראשון של הלהקה היה "Smalltown Boy", שנכלל באלבום "The Age of Consent" שפירושו בעברית גיל ההסכמה, ומתייחס לגיל ההסכמה הנחשב חוקי ליחסי מין הומוסקסואלים. השיר, "Smalltown Boy" לו נלווה קליפ, מתאר כיצד נער נאלץ לעזוב את ביתו בשל הומופוביה וחוסר הבנה מצד סובביו ומשפחתו. הסינגל, שהפך למזוהה מאוד עם הקהילה הגאה, הגיע למקום שלישי במצעד בבריטניה וזכה להצלחה גם ברחבי אירופה. שיר מצליח נוסף מן האלבום היה "Why?" העוסק בדעות קדומות נגד הומוסקסואלים. הסינגל השלישי של הלהקה הוא "It Ain't Necessarily So", גרסת כיסוי לשירו הנודע של ג'ורג' גרשווין מתוך המחזמר פורגי ובס. להקת ברונסקי ביט פעלה יחד עם סאמרוויל בין 1983 - 1985, במהלכן אף שיתפה פעולה עם מארק אלמונד כשיצרו יחד גרסת כיסוי לשיר של דונה סאמר "I Feel Love". בשנת 1984 הופיעה הלהקה באירוע התרמה של ארגון הלסביות וההומואים למען הכורים. ב-1985 החליט סאמרוויל לפרוש מן הלהקה כשזמן קצר לאחר מכן הוא ייסד את הקומיונרדס עם ידידו ריצ'רד קולז ובהמשך יצא גם לקריירת סולו עצמאית. 

על אף פרישתו של סאמרוויל, החליטו השניים הנותרים להמשיך את עשייתם המוזיקלית ולצרף לשורותיהם סולן חדש, ג'ון פוסטר ("ג'ון ג'ון"). הסינגל הראשון שלהם יחד, "Hit That Perfect Beat", שנכלל לאחר מכן באלבום "Truthdare Doubledare" מ-1986, זכה להצלחה בבריטניה ואוסטרליה. סינגל נוסף היה "C'mon C'mon". אבל הלהקה לא שחזרה את הישגי העבר וב-1987 פוסטר אף הוא עזב את הלהקה. 

ב-1988 הצטרף סולן חדש ללהקה, ג'ונתן הלייר (Jonathan Hellyer). הגם שלא זכו להצלחה כבעבר, ברונסקי ביט המשיכו לפעול ובשנת 1995 אף שחררו את תקליט האולפן השלישי של הלהקה, Rainbow Nation.

קישורים חיצוניים
----------------

* ברונסקי ביט, ברשת החברתית פייסבוק
* ברונסקי ביט, סרטונים בערוץ היוטיוב
* ברונסקי ביט, במסד הנתונים הקולנועיים IMDb (באנגלית)
* ברונסקי ביט, באתר אייטונס (באנגלית)
* ברונסקי ביט, באתר ספוטיפיי
* ברונסקי ביט, באתר Last.fm (באנגלית)
* ברונסקי ביט, באתר AllMusic (באנגלית)
* ברונסקי ביט, באתר MusicBrainz (באנגלית)
* ברונסקי ביט, באתר דיזר
* ברונסקי ביט, באתר Discogs (באנגלית)
* ברונסקי ביט, באתר Songkick (באנגלית)
* ברונסקי ביט, באתר SecondHandSongs
* ברונסקי ביט, באתר MOOMA (בארכיון האינטרנט)
* ברונסקי ביט, באתר בילבורד (באנגלית)
* Bronski Beat ב-‏billboard.com (באנגלית)
* Jimmy Somerville biography

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007414313305171
* BIBSYS: 8017815
* BnF: cb13902145v (data)
* GND: 5562598-8
* ISNI: 0000 0001 2337 2980
* LCCN: no98037947
* MusicBrainz: 27acebf2-5440-42a7-9db6-19ad2c9dea38
* NKC: xx0083868
* VIAF: 146717703
* WorldCat: lccn-no98037947

 |
**עוף מטוגן וינאי** (בגרמנית: **Backhendl** גם **Backhuhn**) קיים מאז המאה ה-18. המנה היא מומחיות של המטבח הווינאי. היא מורכבת מחתיכות עוף מתובלות ומצופות בפירורי לחם ועשויות בטיגון שמן עמוק (בדומה לשניצל וינאי).

עוף מטוגן וינאי

תיאור
-----

כדי להכין את המנה, דרוש עוף צעיר קטן. העוף מנוקה מנוצות (לעיתים קרובות בעזרת מבער גז), שוטפים אותו, חוצים אותו לחצי ולאחר מכן מסירים את עצמות החזה. לבסוף מחלקים שוב את החצאים – בין החזה לירכיים – וחותכים מעט את הירכיים במפרק. יש להפנות את הכנפיים לכיוון הצוואר. אסור לקלף את העור. פרנץ מאייר-ברוק המליץ לא להשתמש בתרנגולות בעלות עור קשה או עבה. את רבעי העוף ממליחים היטב ומגלגלים בקמח, לאחר מכן טובלים אותם בביצים טרופות (טרופות עם כפית שמן) ולבסוף מגלגלים אותם בפירורי לחם לפני שמטגנים אותם בהרבה חמאה מזוקקת או בשמן (או בטיגון עמוק או במחבת בעומק שלוש אצבעות לפחות שמן). פלפל או קימל יכולים לשמש גם כתבלינים. חלק מהמתכונים ממליצים גם לשפשף את העוף במעט מיץ לימון. באופן מסורתי, הכבד, הלב וקיבת השרירים כלולים גם כן.

העוף המטוגן מוגש עם צרורות פטרוזיליה מטוגנות, רבעי לימונים וסלט חסה או סלט תפוחי אדמה, לפעמים גם עם תפוחי אדמה מלוחים. בתעשיית הקייטרינג ולגבי בעלי חיים בוגרים יותר, מקובל לבשל מראש את נתחי העוף לפני הציפוי בפירורי לחם והטיגון בשמן עמוק.

במקור, ההכנה הייתה שונה: העוף נפתח לחלוטין לפני האפייה ושוטח עם פטיש בשר כדי שניתן יהיה לאפות אותו בתבנית. בעידן בידרמאייר (1815–1848), עוף מטוגן היה התגלמות המטבח הווינאי המשובח, השמור לאריסטוקרטיה ולמעמד הבינוני הגבוה.

שונות
-----

* הגסטרונום פרידריך יאהן, מייסד רשת המסעדות ווינרוואלד, היה מזוהה לעיתים קרובות עם עוף מטוגן וינאי בתור מלך העוף המטוגן.

לקריאה נוספת
------------

* יוסף וכסברג (מחבר), הולגר הופמן (אר.) : המטבח באימפריה הווינאית. Rowohlt, Reinbek 1979, ISBN 3-499-16435-3, p. 35.

קישורים חיצוניים
----------------

ויקישיתוף מדיה וקבצים בנושא **עוף מטוגן וינאי** בוויקישיתוף

הערות שוליים
------------

1. 1 2  Franz Maier-Bruck: *Klassische Österreichische Küche*, Seehamer Verlag GmbH, Weyarn 2003, S. 340f. Stichwort Wiener Backhendl (Backhuhn)
2. ↑  Joseph Wechsberg: *Die Küche im Wiener Kaiserreich.* Reinbek 1979, S. 35. Zitiert nach: Harald Haslmayr, Andrei Corbea-Hoisie (Hrsg.): *Pluralität als kulturelle Lebensform.* Lit, Münster 2013, ISBN 978-3643505460, S. 31.
3. ↑  *ORF III spricht mit Star-Architekt Wolf Dieter Prix, feiert den ersten Mai und präsentiert „Fernsehen wie damals": 16mm - Schätze aus dem Fernseharchiv.* ORF, Programmvorschau April 2012, abgerufen am 11. Februar 2017.
**אה"מ ארדנט** הייתה אחת מ-20 המשחתות מסדרת אקסטה שנבנו עבור הצי המלכותי בשנות ה-1910. היא נכנסה לשירות בשנת 1914 ראתה שירות פעיל במלחמת העולם הראשונה, והוטבעה בקרב יוטלנד בשנת 1916.

תכנון ותיאור
------------

סדרת אקסטה התבססה על אה"מ פיירדרייק מוגדלת, בנייה מיוחדת של מספנת יארו מהירה מאוד של סדרת אקרון. ארדנט הוזמנה להעריך את שיטת הבנייה האורכית שפותחה לאחרונה של ויליאם דני אנד ברדס, שהציעה חוזק גוף גדול יותר עבור משקל נתון מאשר בנייה רוחבית קונבנציונלית. אוניות הסדרה אקסטה היו באורך כולל של 267 רגל 6 אינץ' (82 מטרים), רוחב של 27 רגל (8.2 מטרים), ושוקע רגיל של 9 רגל 6 אינץ' (2.9 מטרים). הדחק האוניות היה 1,072 טונות ארוכות (1,089 טונות) במעמס מלא וצוותם מנה 73 קצינים ומלחים.

המשחתות הונעו על ידי טורבינת קיטור בודדת של פארסונס שהניעה שני צילינדרים באמצעות קיטור שסופק על ידי דוודי Yarrow. ארדנט הייתה שונה מאחיותיה בכך שהיו לה רק שלושה ולא ארבעה דוודים ורק שתי ארובות. המנועים פיתחו סך של 24,500 כוחות סוס (18,300 קילוואט) ותוכננו למהירות של 29 קשרים (54 קמ"ש). האונייה הגיעה למהירות של 29.5 קשרים (54.6 קמ"ש) במהלך ניסויי הים שלה. לאוניות הסדרה היה טווח של 1,540 מיילים ימיים (2,850 ק"מ) במהירות שיוט של 15 קשרים (28 קמ"ש).

החימוש העיקרי של הספינות כלל שלושה תותחי 4 אינץ' (102 מ"מ) Mk VIII בצריחים בודדים, לא מוגנים. לארדנט היה תותח אחד על המצודה, אחד על פלטפורמה בין הארובות שלה והשלישי מאחורי המבנה העילי. המשחתות היו מצוידות בזוג תושבות מסתובבות בודדות לצינורות טורפדו בקוטר 21 אינץ' (533 מ"מ) באמצע הספינה ונשאו שתי טורפדות לטעינה מחדש.

בנייה וקריירה
-------------

אה"מ ארדנט, הספינה השביעית של הצי המלכותי שנשאה את השם הזה, הוזמנה במסגרת התוכנית הימית של 1911–1912 מוויליאם דני ואחיו. האונייה הונחה במספנת דמברטון של החברה ב-9 באוקטובר 1912, הושקה ב-8 בספטמבר 1913 ונכנסה לשירות בפברואר 1914. היא הצטרפה לשייטת המשחתות הרביעית לאחר השלמתה, ושירתה בצי הגדול עם פרוץ מלחמת העולם הראשונה.

היא הוטבעה ב-1 ביוני 1916 במהלך קרב יוטלנד באש משנית מהדרדנוט הגרמנית SMS וסטפאלן. שבעים ושמונה איש טבעו עם הספינה; היו רק שני ניצולים.

אתר שרידי האונייה מוגדר כמקום מוגן על פי חוק ההגנה על שרידי צבא משנת 1986.
**גל איתן** (נולד ב-25 ביולי 1987) הוא כדורסלן ישראלי המשחק בעמדת הרכז בקבוצת בקבוצת אליצור נתניה מהליגה הארצית בכדורסל.

קריירה
------

איתן גדל בקבוצת הילדים של מכבי ראש העין, ולאחר מכן בקבוצת הנוער של הפועל תל אביב, אותה הוביל לזכייה בגביע המדינה בכדורסל מול היריבה העירונית מכבי תל אביב בעונת 2004/05. באותה עונה ערך את הופעת הבכורה שלו בבוגרים מול אליצור אשקלון ב-09/05/2005, למספר דקות בלבד.

בעונת 2005/06 שיחק בקבוצת הבוגרים 6 משחקים בליגת העל והקבוצה ירדה לליגה השנייה. בעונה שלאחר מכן המשיך בליגה הלאומית.

בעונת 2007/08 שיחק בעולה החדשה ללאומית אליצור יבנה, שסיימה במקום החמישי ונעצרה רק ברבע גמר הפלייאוף על ידי מכבי חיפה.

בעונת 2008/2009, שיחק איתן במכבי אשדוד מהלאומית. באותה עונה שיחק כרכז שני ביחד עם דורי אסף, בסה"כ שיחק כ-25 דקות בממוצע בהם רשם כ-10 נקודות ו2.5 אסיסטים, הקבוצה סיימה במקום השני ונעצרה רק ברבע גמר הפלייאוף.

בעונת 2009/10 חתם בהפועל אוסישקין שהוקמה שנתיים קודם בליגה האחרונה, וכבר העפילה לליגה הארצית. איתן שיחק בקבוצה ארבע עונות רצופות. שכללו העפלה עד לליגת העל, ועוד עונה אחת בליגת העל שבה שימש בעיקר כשחקן מחליף שעולה ומשנה את מהלך המשחק.

בתחילת עונת 2013/14 חזר למכבי אשדוד ונפצע במניסקוס במשחקי ההכנה. באוגוסט 2014 חתם במכבי קריית גת.

בתחילת עונת 2015/2016 עבר איתן לעירוני רמת גן, ובקיץ 2016 עבר למכבי רחובות.

בקיץ 2017 עבר איתן לשחק באליצור נתניה מהליגה הארצית.

קישורים חיצוניים
----------------

ויקישיתוף מדיה וקבצים בנושא **גל איתן** בוויקישיתוף

* אריה ליבנת, רגע האמת של אוסישקין וגל איתן, באתר הארץ, 26 באפריל 2011

הערות שוליים
------------

1. ↑  אור שקדי‏, מכבי אשדוד: גל איתן חתם לעונה אחת, באתר וואלה!‏, 12 ביולי 2013
2. ↑  אור שקדי‏, מכבי אשדוד: גל איתן ייעדר כחודשיים, שמוליק ברנר מועמד, באתר וואלה!‏, 12 באוקטובר 2013
3. ↑  מערכת וואלה! ספורט‏, גל איתן חתם בקרית גת, וונדל מקינס באשקלון, באתר וואלה!‏, 20 באוגוסט 2014
4. ↑  ליפשיץ יערוך בכורה באתא, ב"ש מול אשקלון, באתר ערוץ הספורט, 7 בדצמבר 2015
5. ↑  לאומית: ניצחונות לכל, באתר ספסל, 01/11/2016
6. ↑  איתן ומתן נאור חתמו בנתניה, העברות הקיץ בליגה הארצית
**גרגוריוס פָּקוּריאנוֹס** (יוונית: **Γρηγόριος Πακουριανός**, גאורגית: **გრიგოლ ბაკურიანის-ძე**, גריגוֹל באקוּריאניסדזֶה, ארמנית: **Գրիգոր Բակուրյան**, גריגור באקוריאן, נפטר ב-1086) היה פוליטיקאי ארמני-גאורגי ומפקד צבאי בצבא הביזנטי. הוא נודע בעיקר כמייסד המנזר הגאורגי אורתודוקסי, מנזר בצ'קובו בבולגריה ומחבר ספר התפילות (τυπικόν, "טיפיקון") של המנזר. 

פרסקו ועליו דמותו של גרגוריוס פקוריאנוס
פקוריאנוס נולד כבן למשפחת אצולה בולטת במחוז טאיק (או בגאורגית "טאו"), שסופח על ידי האימפריה הביזנטית בשנת 1000. הוא נכנס לשירות צבאי לא יאוחר מתחילת שנות השישים של המאה האחת עשרה, ושרת בשטחים גאורגיים, ארמניים וסוריים שהיו בשליטת הביזנטים. בשנת 1064, הוא השתתף בהגנת-הנפל על אני כנגד הסלג'וקים בראשות אלפ ארסלאן. לאחר מכן הוא שרת תחת מיכאל השביעי דוקסוס (1071-1078) וניקפורוס השלישי בוטניאטס (1078-1081) במגוון תפקידים בחזית המזרחית והמערבית של האימפריה. כאשר התקדמות הסלג'וקים הביאה לכיבוש המצודות האנטליות ולנסיגה מהתמה של איבריה, הוא העביר את השליטה על טאו וקארס למלך הממלכה הגאורגית המאוחדת, גיאורגי השני, בשנת 1072 או 1073. אבל צעד זה לא הצליח למנוע מהפולשים הסלג'וקים לפלוש לאזור ולכבוש את העיר קארס. 

מאוחר יותר היה פקוריאנוס מעורב בהפיכה שהדיחה את ניקפורוס השלישי מכיסאו, והקיסר החדש, אלכסיוס הראשון קומננוס העניק לו את התואר הצבאי הביזנטי "מגאס דומסטיקוס" ("Megas Domestikos"), מפקד כללי של הצבא במערב האימפריה, ונתן לו נכסים רבים בבלקן. הוא החזיק מספר רב של אחוזות בחלקים שונים של האימפריה, והוענקו לו מגוון פריווילגיות מידי הקיסר, ובכללם פטור ממיסים מסוימים. 

בשנת 1081 הוא פיקד על האגף השמאלי בקרב כנגד הנורמנים בקרב דירהצ'יום. שנה לאחר מכן, בשנת 1082, הוא גירש את הנורמנים ממוגלנה (כיום ביוון). הוא נהרג, בסופו של דבר, בשנת 1086, בקרב כנגד הפצ'נגים כנראה ליד הכפר בליאקובו, צפונית לפלובדיב. 

פקוריאנוס נודע גם כפטרון ומקדם התרבות הנוצרית. יחד עם אחיו אפאסיוס, הוא תרם תרומה משמעותית, בשנת 1074, למנזר הגאורגי אורתודוקסי, מנזר איווירון על הר אתוס שביוון. בשנת 1083 הוא ייסד את מנזר בצ'קובו וחיבר את ספר התפילות של המנזר.

קישורים חיצוניים
----------------

* מסמכי הייסוד של המנזרים בביזנטיה, (אנגלי)

הערות שוליים
------------

1. ↑  אנדרה גוילואו (1974), **La Civilasation Byzantine**, ISBN 2700300203
2. ↑  רוברט וו. אדוארדס (1988), **The Vale of Kola: A Final Preliminary Report on the Marchlands of Northeast Turkey**, כרך 42, עמ' 139

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007279846005171
* BnF: cb13319969x (data)
* CiNii: DA15456834
* GND: 100967183
* ISNI: 0000 0000 9166 6748
* LCCN: n80148902
* NTA: 084560509
* RERO: 02-A011282196
* SUDOC: 067042872
* ULAN: 500778525
* VcBA: 495/34741
* VIAF: 134151306
* WorldCat: lccn-n80148902

 |
**איספהאן ביריאני** (בפרסית: **بریان اصفهان**; באנגלית: **Isfahan Beryani**) הוא תבשיל פרסי שמקורו בעיר איספהאן, איראן.

תבשיל הביריאני מורכב מבשר כבש, זנב, וריאות טחונים המעורבבים עם זעפרן, אגוזי מלך, פיסטוק, שקדים, כורכום, עלי נענע מיובשים, מלח ופלפל שאותם צולים ומגישים בליווי לחם פרסי הנקרא סנגק.

הביריאני נחשב למאכל מסורתי ונפוץ באיספהאן ולעיתים מכונה בריון (بریون).

ז'אן-בטיסט טברנייה, ז'אן שארדן ועוזרו של עבאס שאה הראשון הזכירו את המאכל ביומנים האישיים שלהם.

ראו גם
------

* המטבח הפרסי
* ביריאני

קישורים חיצוניים
----------------

ויקישיתוף מדיה וקבצים בנושא **איספהאן ביריאני** בוויקישיתוף
* מתכון להכנת איספהאן ביריאני, באתר Cookingcounty
* BERYĀNĪ, *Encyclopædia Iranica* (1989), Vol. IV, pp.169–170 (באנגלית)

הערות שוליים
------------

1. ↑  Beryani; Special Meal Of Iran’s Isfahan Province, ifpnews.com, ‏2017-10-13 (באנגלית אמריקאית)
2. ↑  Hossein, Biryani Isfahan - Iranian Traditional Food, Isfahan Tourist Information, ‏2019-03-09 (באנגלית אמריקאית)
3. ↑  گذری بر تاریخچه بریانی, مجله غذا, ‏2019-02-04 (ב־)
**SMS V48** הייתה סירת טורפדו גדולה משנת 1913 (בגרמנית: *Großes Torpedoboot*) של הצי הקיסרי הגרמני במהלך מלחמת העולם הראשונה, והספינה ה-24 בסדרה שלה.

בנייה
-----

הספינה נבנתה על ידי מספנת AG Vulcan Stettin, גרמניה, והוזמנה ב-22 באפריל 1914, כחלק מתוכנית בניית הספינות של 1914. היא הושקה ב-6 באוגוסט 1915 ונכנסה לשירות ב-10 בדצמבר 1915. ה-"V" ב-V48 מציין את המספנה שבה היא נבנתה.

V48 הייתה באורך כולל של 83.1 מטרים (272 רגל 8 אינץ') ו-82.3 מטרים (270 רגל 0 אינץ') בקו המים, עם רוחב של 8.3 מטרים (27 רגל 3 אינץ') ושוקע של 3.4 מטרים (11 רגל 2 אינץ'). הדחק האונייה היה 924 טונות (909 טונות ארוכות) בתפוסה סטנדרטית ו-1,188 טונות (1,169 טונות ארוכות) במעמס מלא. שלושה דוודי צינור מים המופעלים על ידי נפט הזינו קיטור לשני סטים של טורבינות קיטור AEG-Vulcan בדירוג של 24,000 כוחות סוס (18,000 קילוואט), והעניקו לה מהירות של 33.5 קשרים (62 קמ"ש). 338 טונות (333 טונות ארוכות) של מזוט נישאו בספינה, מה שהעניק לה טווח של 2,050 מיילים ימיים ((3,800 ק"מ) במהירות 17 קשרים (31 קמ"ש).

החימוש כלל במקור שלושה תותחים ימיים SK L/45 בקוטר 8.8 ס"מ בצריחים בודדים, יחד עם שישה צינורות טורפדו בקוטר 50 ס"מ (19.7 אינץ') כאשר שני צינורות בודדים קבועים מקדימה ו-2 צינורות תאומים מאחור. ניתן היה לשאת עליה עד 24 מוקשים. בשנת 1916 תותחי ה-8.8 ס"מ הוחלפו בשלושה תותחים ימיים 10.5 ס"מ SK L/45. בספינה שירתו 87 קצינים ומלחים.

היסטוריית שירות
---------------

V48 הוקצתה מחצית השייטת ה-6 של השייטת ה-3 כאשר השתתפה בקרב יוטלנד. בפעולה זו, השייטת ה-3 פתחה במתקפת טורפדו לא מוצלחת נגד סיירות מערכה בריטיות, ולאחר שהרחיקו את המשחתות הגרמניות החליפו אש עם המשחתת הפגועה אה"מ שארק, כאשר V48 ספגה נזק מפגיעת פגז או שני פגזי 4 אינץ' (102 מילימטרים), שהשביתו את מכונות המשחתת הגרמנית, ואילצו את V48 לעצור. ניסיון של המשחתת הגרמנית G42 לגרור את V48 נזנח בגלל אש כבדה ממערך הקרב הבריטי. אוניית המערכה וליאנט מאוחר יותר ירתה עליה פגזי 6 אינץ' (152 מילימטרים). בסופו של דבר היא הוטבעה על ידי פגז 4 אינץ' שנורה מספינה לא מזוהה של שייטת המשחתת ה-12 הבריטית, וטבעה עם 90 אנשי צוות שנהרגו בפעולה.
**סלובודן רובזיץ'** (נולד ב-21 במרץ 2000) הוא כדורגלן מונטנגרי-סרבי המשחק כבלם במועדון הסקוטי אברדין ובנבחרת מונטנגרו.

קריירת מועדונים
---------------

רובזיץ' התחיל את הקריירה שלו בוויוודינה לפני שחתם על החוזה המקצועני הראשון שלו עם צ'וקאריצ'קי. אחרי תקופה עם ארדה קרדז'אלי, הוא חזר לנובי פאזאר בינואר 2022, וחתם על חוזה לשנתיים. ביולי 2023 הצטרף לאברדין מהפרמייר ליג הסקוטי תמורת סכום שלא פורסם, וחתם על חוזה ל-3 שנים עם אופציה לשנה רביעית.

נבחרת לאומית
------------

רובז'יץ', יליד סרביה, הוא ממוצא מונטנגרי מניקשיץ' מצד אמו. באוקטובר 2023 זומן לראשונה לסגל נבחרת מונטנגרו. הוא ערך את הופעת הבכורה שלו במשחק ידידות נגד לבנון ב-12 באוקטובר.

ב-19 בנובמבר כבש את שערו הראשון בנבחרת בהפסד 3-1 להונגריה במוקדמות יורו 2024.

הערות שוליים
------------

1. ↑  Slobodan Rubezic: Aberdeen sign centre-half from Novi Pazar, bbc
2. ↑  Rubezic on target for Montenegro, bbc

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סלובודן רובזיץ'"**.
**ריויה מורישיטה** (ביפנית: **森下 龍矢**; נולד ב-11 באפריל 1997 בקקגאווה שביפן) הוא כדורגלן יפני המשחק בעמדת הקשר בקבוצת נגויה גראמפוס מליגת העל היפנית ובנבחרת יפן.

קריירת מועדונים
---------------

מורישיטה גדל במחלקת הנוער של ג'ובילו איוואטה, ובהמשך שיחק בקבוצת הכדורגל של אוניברסיטת מייג'י. בשנת 2020 החל לשחק בקבוצה הבוגרת של סגאן טוסו במסגרת ליגת העל היפנית, ובסך הכל ערך 33 הופעות ליגה, בהן הבקיע שלושה שערים.

ב-9 בינואר 2021 חתם בנגויה גראמפוס מליגת העל היפנית.

קריירה בינלאומית
----------------

ב-15 ביוני 2023 ערך מורישיטה את הופעת הבכורה שלו בנבחרת יפן, בניצחון 6-0 על נבחרת אל סלוודור במשחק ידידות.

תארים
-----

נגויה גראמפוס
* גביע הליגה היפנית (1): 2021

קישורים חיצוניים
----------------

* ריויה מורישיטה, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ריויה מורישיטה"**.
**טאתב צ'אקיאן** (בארמנית: **Տաթև Չախեան**; ‏‏נולדה ב־1 ביולי 1992).היא משוררת, אמנית, עורכת, ומתרגמת ארמנית, המתגוררת בפולין.

אוסף השירים הראשון שלה, *Dowód (nie)osobisty* (תעודת אי-זהות, (2016)), היה מועמד לפרס משורר החירות האירופי לשנת 2018. היא העורכת של כתב העת לשירה *iranliter.com*. ציוריה הוצגו בתערוכות בבריסל ובארמניה.

תחילת דרכה
----------

צ'אקיאן נולדה בירוואן וסיימה תואר ראשון באנתרופולוגית באוניברסיטת ירוואן. תחומי העניין האקדמיים שלה כוללים את הסמיוטיקה של העיר, "קריאה" של העיר כטקסט. צ'אקיאן משלבת שירה עם אמנות חזותית, למשל, בקולאז ' ים מנייר, אותם היא הציגה בתערוכות בארמניה ובריסל.

היא עורכת את ז'ורנל השירה האינטרנטי *iranliter.com*המתמקד בתרגומים של שירה איראנית עכשווית.

פרסים
-----

צ'אקיאן זכתה בפרס התחרות הספרותית דיוניצי מליצייבסקי (Dionizy Maliszewski) לשנת 2014, בפרס גאזטה אובווטלסקה (Gazeta Obywatelska) לשנת 2016, בפרס "הגברת הראשונה" של הספרות הארמנית וכן פרס סאהאק פרטב, המוענק על ידי הכנסייה הקתולית בארמניה. אוסף השירה הראשון שלה היה מועמד לפרס משורר החירות האירופי לשנת 2018. פרס המוקדש ל"כיבוד וקידום תופעות בשירה המתמודדים עם אחד הנושאים העכשוויים החשובים עבור הקוראים – חירות– ואשר, באותו הזמן, מאופיינים בערכים אמנותיים יוצאי דופן."

קישורים חיצוניים
----------------

ויקישיתוף מדיה וקבצים בנושא **טאתב צ'אקיאן** בוויקישיתוף
* אתר האינטרנט הרשמי של טאתב צ'אקיאן
* טאתב צ'אקיאן, ברשת החברתית פייסבוק
* ארמניה, הכפרים על הדרך (שיר)

הערות שוליים
------------

1. ↑  "Tatev Chakhian". Versopolis. נבדק ב-22 במרץ 2018. `{{cite web}}`:  (עזרה)
2. ↑  IKM. "Nominations 2018". *europejskipoetawolnosci.pl* (בפולנית). נבדק ב-2018-03-22.
3. ↑  IKM. "Dowód (nie)osobisty". *europejskipoetawolnosci.pl* (בפולנית). נבדק ב-2018-03-22.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 9075152684038023430005
* WorldCat: viaf-9075152684038023430005

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"טאתב צ'אקיאן"**.
**מילאן** (בצרפתית: **MILAN - Missile d´infanterie léger antichar**) הוא טיל נ"ט דור ב' שיוצר תוך שיתוף פעולה צרפתי-גרמני. הטיל מיועד לשימוש חיילי חי"ר ומשוגר מחצובה או מפלטפורמה ורכובה. המילאן פותח בשנים 1962–1971 ונכנס לשימוש מבצעי בשנת 1972. במהלך השנים פותחו לטיל גרסאות מתקדמות המאפשרות לשגרו בשעות הלילה באמצעות שימוש בכוונת תרמית.

ערכת השיגור בנויה ממשגר רב פעמי הכולל חצובה, כוונת (הגדלה: X7) ומערכת הנחיה, וטיל. ניתן לחבר למשגר כוונת תרמית ייעודית, בעלת טווח תצפית של 4,000 מטר. כוונת תרמית חדשה יותר, המתאימה לדגם מילאן 3, מאפשרת טווח תצפית של עד 7,000 מטר.

הנחיית הטיל מתבצעת באמצעות כבל, כשהמפעיל חייב להשאיר את הכוונת על המטרה, לאורך כל מעוף הטיל. הפעלתו המבצעית של הטיל מתבצעת בצוות של שני מפעילים, הנושאים איתם משגר ושני טילים.

גרסתו המתקדמת ביותר של הטיל היא **מילאן 3**, שנכנס לשירות בשנת 1996, הכולל ראש נפץ טאנדם (ראש כפול, המיועד לחדור שריון בעל מיגון ריאקטיבי) ומערכת כוונון חסינת שיבוש. גרסה מתקדמת יותר של הטיל, MILAN ADT/ER, הכוללת טווח מוגדל ושיפורים רבים נמצאת בפיתוח.

הוא מיוצר ברישיון בבריטניה, ספרד והודו. עד היום יוצרו כ-350,000 טילים וכ-10,000 משגרים. 

הטיל נמכר ל-41 צבאות ברחבי העולם, ביניהם בריטניה, אוסטרליה, לבנון, איטליה, צרפת, גרמניה ואורוגוואי. גם ארגון החזבאללה מחזיק בטילים אלה.

דגמים
-----

משגר מילאן עם טיל וכוונת תרמית MILA
טיל מילאן

דגמים| דגם | תיאור | שנת תחילת יצור |
| --- | --- | --- |
| מילאן 1 | רש"ק מטען חלול, דור ב' | 1972 |
| מילאן 2 | רש"ק מטען חלול, דור ב' | 1984 |
| מילאן 2T | רש"ק טאנדם, דור ב' | 1993 |
| מילאן 3 | רש"ק טאנדם, דור ב' | 1996 |
| מילאן ER | טווח מוגדל (3,000 מ') ויכולת חדירה משופרת |  |

קישורים חיצוניים
----------------

ויקישיתוף מדיה וקבצים בנושא **מילאן** בוויקישיתוף
* הסבר מפורט על המילאן, באתר Army technology (באנגלית)
* דף מידע נוסף, באתר GlobalSecurity.org (באנגלית)

הערות שוליים
------------

1. ↑  Successful Industrial Testing of Milan ADT-ER
2. ↑  Missiles Neutralizing Israeli Tanks, וושינגטון פוסט, ‏5 באוגוסט 2006

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb120097503 (data)

 |
**דוּאַפּ תומאס רית'** (באנגלית: **Duop Thomas Reath**; נולד ב-26 ביוני 1996) הוא כדורסלן אוסטרלי המשחק בקבוצת פורטלנד טרייל בלייזרס מליגת ה-NBA, בעמדת הסנטר.

ביוגרפיה
--------

רית' נולד בכפר ואאט (Waat) שבדרום סודאן, ובגיל 9 עבר עם אביו וששת אֶחיו לפרת', אוסטרליה.

### קריירת מכללות

בשנת 2014 עבר להתגורר בארצות הברית, על מנת להשתתף בליגת המכללות האמריקאית. בין השנים 2014–2016 למד במכללת לי שבבייטאון, טקסס, ובשנתיים הבאות למד באוניברסיטת המדינה של לואיזיאנה. בשתי עונותיו בקבוצת האוניברסיטה רשם ממוצעים של 12.3 נקודות, 5.8 ריבאונדים ו-1.2 חסימות למשחק.

### קריירה מקצועית

לאחר שלא נבחר בדראפט ה-NBA‏ 2018, הצטרף רית' לקבוצת FMP בלגרד מליגת העל הסרבית.

לאחר שנתיים עבר לכוכב האדום בלגרד, עמה זכה בשנת 2021 באליפות הליגה האדריאטית ובאליפות ליגת העל הסרבית.

בעונת 2021/2022 שיחק בקבוצת אילוורה הוקס מליגת העל האוסטרלית. ב-28 משחקיו בקבוצה קלע 15.0 נקודות בממוצע למשחק.

בעונת 2022/2023 עבר לשחק בצ'ינגדאו איגלס מליגת העל הסינית, במדיה קלע 18.2 נקודות למשחק.

באפריל 2023 הצטרף לאל ריאדי ביירות, והוביל אותה לזכייה באליפות ליגת העל הלבנונית, כשקלע 29 במשחק הגמר המכריע.

באוקטובר 2023 חתם על "חוזה דו-כיווני" בפורטלנד טרייל בלייזרס מליגת ה-NBA.

### נבחרת לאומית

רית' ייצג את נבחרת אוסטרליה בכדורסל באולימפיאדת טוקיו (2020), וזכה עמה במדליית הארד.

כמו כן השתתף עם נבחרת אוסטרליה בגביע העולם בכדורסל 2023.

קישורים חיצוניים
----------------

* דואפ רית', ברשת החברתית פייסבוק
* דואפ רית', ברשת החברתית אקס (טוויטר)
* דואפ רית', ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל אולימפי, באתר olympedia.org
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  Duop Reath making his mark in US college system with Louisiana State University
2. ↑  Trail Blazers Sign Duop Reath to Two-Way Contract
**פֶּלֶס לייזר** הוא כלי עבודה חשמלי המשמש כפלס בנאים לקביעת גבהים, איזון ופילוס בעבודות בתוך מבנים ומחוצה להם באמצעות שימוש בקרן לייזר.

שימושים עיקריים
---------------

לפלס לייזר שני שימושים עיקריים:

* עבודות בתוך מבנים - משמש לקביעת גבהים אחידים בתוך מבנה, כגון: ריצוף, תקרה אקוסטית, פתחים ועוד.
* עבודות פיתוח מחוץ למבנים - משמש למגוון עבודות בתחום עבודות עפר ופיתוח כגון: חפירה, חציבה ומילוי, הנחת תשתיות זורמות, ריצוף, קירות פיתוח ועוד.

חלקים עיקריים וצורת העבודה
--------------------------

### משדר

המשדר מייצר את קרן הלייזר באופן קבוע ברדיוס של 360 מעלות ולמרחק של מאות מטרים (ככל שאין אלמנטים החוסמים את שדה הראיה של הקרן).

בתאורה מעומעמת הקרן יכולה להיות נראית לעין ולסייע בסימון הגובה הרצוי אולם לרוב מתבצע הפילוס באמצעות קולט האות.

המשדר ממוקם בצורה יציבה, על גבי חצובה או משטח ישר אחר, מעל גובה משטח העבודה וכשהוא מפולס (באמצעות בועית פילוס - בדומה לפלס ידני).

### קולט האות

קולט האות הוא מכשיר נלווה המתקשר עם המשדר ומציין את גובהו היחסי לגובה הקרן המשודרת מהמשדר וזאת באמצעות ספרות המופיעות על הצג שלו ובתוספת צפצפוף ההולך ומתקצר ככל שגובהו של קולט האות מתקרב לגובהו של המשדר וקרן הלייזר.

המשדר מורכב במסילה על עמוד שנתות (מכונה: לאטה) ובעזרתו מתבצעת המדידה.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007545356905171
* LCCN: sh2009006529

 |
**9M111 פאגוט** (קוד דיווח נאט"ו: **AT-4 SPIGOT**) הוא טיל נגד טנקים דור ב' מונחה תיל מתוצרת ברית המועצות. הטיל פותח במהלך שנות ה-60 של המאה ה-20 והוכנס לשירות בשנת 1970, כממשיך דרכו של טיל הסאגר. המערכת מבוססת על משגר רב פעמי המכיל את מערכת ההנחיה, אליו מתחבר בכל שיגור זביל עם טיל. בדרך כלל המערכת מופעלת על ידי חוליות בנות 3 לוחמים אולם ישנן גם גרסאות המותקנות על כלי רכב ו/או משוריינים שונים.

המערכת מאופיינת במידות קטנות ובמשקל נמוך. תכונות אלו מאפשרות לחוליה לשאת מספר טילים גבוה ולשנות עמדות במהירות, דבר המגביר באופן משמעותי את יעילותן. 

טיל ה-**9M113 קונקורס** (קוד דיווח נאט"ו: **AT-5 SPANDREL**), המיועד לשיגור מרק"מים, מבוסס על טכנולוגיה זהה ופותח במקביל לטיל ה**פאגוט**, ממנו הוא נבדל רק בגודלו המעניק לו טווח וכושר חדירה גדולים יותר.

גרסאות
------

לטיל 3 גרסאות:

* **9M111** - הגרסה הבסיסית של הטיל שנכנסה לשירות בשנת 1970.
* **9M111-2** - גרסה בעלת מנוע משופר, תיל הנחיה משופר טווח מקסימלי של 2,500 מטר וכושר חדירה של 460 מ"מ.
* **9M111M** - גרסה מתקדמת של הטיל בעלת ראש נפץ כפול ("טנדם") המיועד להתגבר על מיגון ריאקטיבי. בעל כושר חדירה של 600 מ"מ.

הטיל נמצא בשימוש עשרות מדינות ובהן רוסיה, סוריה, וארגוני חמאס וחזבאללה.

קישורים חיצוניים
----------------

ויקישיתוף מדיה וקבצים בנושא **9K111 Fagot** בוויקישיתוף
**9M123 כריזנטמה** (ברוסית: **Хризантема**; מילולית: "חרצית"; קוד דיווח נאט"ו: **AT-15**) הוא טיל נגד טנקים דור ב' מונחה מכ"ם מילימטרי או רוכב קרן לייזר מתוצרת רוסיה. נועד לפגוע בטנקים, כולל טנקי מערכה מערביים חדישים, כגון ה-M1 אברהמס, המרכבה סימן 4 והלאופרד 2.

פיתוח
-----

פיתוח הטיל החל בשנת 1980 ותוכנן כטיל נגד טנקים מודרניים בעלי שריון עם מיגון ריאקטיבי. ביולי 1996 הוצג הטיל לראשונה.

הנחיה
-----

הטיל מצויד בראש ביות חצי-אקטיבי למכ"מ באורך גל מילימטרי. משדר אלומת המכ"ם מצוי בקרבת משגר הטיל, וראש הביות קולט את החזרי המכ"ם מהמטרה. בדומה לטיל הרוסי קורנט, גם לכריזנטמה גלאי לייזר בזנבו, המאפשר להנחותו למטרה ללא שימוש במכ"ם. בתצורה זו נעשה שימוש במשדר לייזר המותקן בקרבת המשגר. הטיל מתקן את מסלולו בהתאם לאותות הנקלטים בגלאי שבזנבו וכך "רוכב" על אלומת הלייזר עד הגעתו למטרה.

דגמים
-----

* 9M123 - רוכב קרן לייזר עם רש"ק טאנדם.
* 9M123-2 - מונחה מכ"ם עם רש"ק טאנדם.
* 9M123F - רוכב קרן לייזר עם רש"ק הדף-תבערה היעיל נגד מבנים, ביצורים ומטרות רכות.
* 9M123F-2 - מונחה מכ"ם עם רש"ק הדף-תבערה.

ראו גם
------

* קורנט
* מטיס

קישורים חיצוניים
----------------

ויקישיתוף מדיה וקבצים בנושא **9M123 Khrizantema** בוויקישיתוף
**שנתון לחקר המקרא והמזרח הקדום** הוא כתב-עת אקדמי, היוצא פעם בשנה בנושא חקר המקרא.

היסטוריה
--------

השנתון החל לצאת בשנת 1975 על ידי משה ויינפלד ובעריכתו. יונה גרינפלד היה עורך שותף בכרך הראשון. ויינפלד ערך לבדו את עשרת הכרכים הבאים של השנתון שיצא תחת השם: "השנתון למקרא ולחקר המזרח הקדום". מכרך יב ערכה את השנתון שרה יפת, ושינתה את שמו לשנתון לחקר המקרא והמזרח הקדום. יפת ערכה את הכרכים יב–כ. כרך כא נערך בידי יפת ונילי ואזנה. ואזנה ערכה לבדה את הכרכים כב–כה. כרך כו נערך בידי ערן ויזל, נפתלי ש' משל, וברוך יעקב שורץ. השלושה עורכים גם את כרך כז.

כתב העת ראה אור במהלך השנים בסיוע גופים אקדמאים שונים, בהם קרן פרי לחקר המקרא מיסודו של ס"ש פרי - האוניברסיטה העברית בירושלים, המכון למדעי היהדות ע"ש ג'ף, ג'וזף ומורטון מנדל, הפקולטה למדעי הרוח, האוניברסיטה העברית בירושלים, הקרן ע"ש פולה ודוד בן-גוריון למדעי היהדות, הוצאת ספרים ע"ש י"ל מאגנס.

תוכן
----

כתב העת מחולק למדורים שאינם קבועים, ובהם מדור לזכר חוקרי מקרא שנפטרו, מדור לחקר המקרא, מדור לחקר המקרא על רקע המזרח הקדום, ומדור לתולדות פרשנות המקרא.

כתב העת יוצא על ידי הוצאת מאגנס. באתר ההוצאה מתואר כתב העת כלהלן: "כתב העת מוקדש  למחקר המדעי של המקרא על כל היבטיו ולחקר המזרח הקדום, בתחומיו הרבים ובקשר שלו למקרא ולתולדות עם ישראל בעת העתיקה. המאמרים בשנתון דנים בטקסטים ובפרשנותם, בדרכי הספרות, האמנות והדעות, ההיסטוריה וההיסטוריוגרפיה, הדת והפולחן, החברה והמדינה ועוד."

בין הכותבים בכתב העת: מנחם הרן, יאיר זקוביץ, משה גרינברג, שרה יפת, אלכסנדר רופא, מרים סקלרץ, בניהו ברונר, נועם מזרחי, יהונתן יעקבס, רימון כשר, עמוס פריש, יאיר הופמן, ישעיהו מאורי, אהרן מונדשיין, ורד נעם, יעל שמש, יעקב מילגרום, יאירה אמית, אלעזר טויטו, שמואל אחיטוב, רוני גולדשטיין ואחרים.

קישורים חיצוניים
----------------

* אודות כתב העת באתר האוניברסיטה העברית
* גיליונות "שנתון לחקר המקרא והמזרח הקדום" במאגר JSTOR (הצגת דף זה מתאפשרת לאחר הזדהות באתר הספרייה הלאומית, וכניסה לכתב עת כלשהו בדף המוצג. הרישום לאתר הספרייה הוא חינם)
* חלק מגיליונות השנתון באתר מקראנט.
* מידע על שנתון לחקר המקרא והמזרח הקדום בקטלוג "מרחב" של הספרייה הלאומית